Eile, 5. juunil lahkusid lõplikult tuttpüti kaameraga pesast vanalinnud koos kolme pojaga. Enne keskpäeva jäi pessa vaid üks koorumata muna, tuttpütid pesale viimast muna hauduma enam ei naase.
#000001
Muna (või ka mitme muna) koorumata jäämine on tuttpüttide puhul tavaline: hoolimata 3-6 muna munemisest on pesakonnas sageli vaid 2-3, harvemini 4 poega. Paraku ei ole see, miks vanalinnud mõne muna haudumata jätavad või miks mõnest munast poeg ei kooru, alati teada.
#000002
Võib tunduda üllatav, et varesed ei ole valveta pesalt katmata muna päeva jooksul ära varastanud. Seda selgitab asjaolu, et tuttpüti kaameraga pesa läheduses pesitsevad hallrästad, naeru- ja kalakajakad, kes järve sellesse piirkonda sattuvaid vareseid armutult ründavad ja eemale peletavad.
#000003
Küll aga on tuttpütipaarist maha jäänud pesa atraktiivne teistele lindudele. Näiteks öösel peatus pesal sinikael-pardi paar ning täna hommikul käis pesal lauk, kes koorumata jäänud pütimuna pesast ka välja lükkas.
#000004
Loodetavasti läheb tuttpüttidel kõik hästi ning pojad kasvavad lennuvõimelisteks. Pütipaari käekäigust saab lugeda aasta linnu kodulehelt ka edaspidi.
#000005
Tuttpütiaastat toetab SA Keskkonnainvesteeringute Keskus.
#000007